דילמת הזהות של ערביי ישראל, על אינטגרציה, מנהיגות ויונים

**מבוא**

אני לא נוהג לראות תוכניות אקטואליה, לקרוא עיתונים, לשמוע חדשות מעבר למינימום הנדרש על מנת להתעדכן במה קורה ולא יותר משעה ביום. אנחנו חיים במדינה ובעידן שבהם מרבית התקשורת "צבועה" על פי השתייכות אידיאולוגית כזאת או אחרת – הארץ, ישראל היום, המודיע, עיתוני מתנחלים, ערבים וכדומה. גם אם יש עיתון כמו ידיעות אחרונות הנותן במה לכל קצוות הקשת הפוליטית – ניתן לדעת מראש בדרך כלל מה כל אחד מהכתבים יכתוב מיריב אופנהיימר ועד נוח קליגר. קל וחומר כשמדובר בסופרים, שחקנים ופרופסורים שלכל אחד מהם יש אג'נדה משלו ואין כמעט הפתעות. רק לעיתים נדירות אנחנו פוגשים באישים עם "ראש פתוח" – כמו בן-דרור ימיני בעיתונות, יהושע סובול בספרות או פרופסור שלמה אבינרי באקדמיה, שלמרות שיש להם דיעות מוצקות הם אינם מקובעים בהן ובוחנים כל מקרה לגופו של עניין. רוב האחרים – יצירותיהם הן וריאציות נוסח הבולרו של רוול. אך עם ישראל חטא בחטא "מקובעות" מקדמת דנא עוד בעיתוני דבר, על המשמר, חרות, הבוקר, למרחב והעולם הזה.

בערבים אני רואה סרטים איכותיים, אף פעם לא סדרות וריאליטי, ובעוונותי גם לא ספורט או בישול. השבוע בין סרט לסרט זכיתי לראות סרט אקטואליה הדן בדילמת הזהות של ערביי ישראל ומכיוון שעסקתי בכך רבות לאחרונה רציתי להיווכח אם חל שינוי לטובה או לרעה בנושא האינטגרציה ותחושת הזהות של ערביי ישראל. לא ריאיינו דמויות קיצוניות, לא שמעתי על אפרטהייד, אפליה מכוונת, גזענות וכדומה – מוטיבים שהפוליטיקאים מהרשימה המשותפת מרבים להשתמש בהם, אך אני במגעיי המקצועיים והעסקיים עם ערבים לא שמעתי וגם לא ממאות הסטודנטים הערבים שהיו לי. רואינו ערבים שהצליחו, שהשמיעו את טיעוניהם בניחותא ובלי התלהמות ונראה לי שהתכוונו לכל מילה שהם אמרו ולא דיברו במנטרות או סטיגמות. הסרט של כאן 11 "נקודת מפנה – המסע אל הואדי" בן 54 דקות הוא אחד הסרטים הדוקומנטריים הטובים שראיתי בחיי. הוא יצירת מופת בהבאת תמונה אוביקטיבית, הוגנת בלי דיעות קדומות ומקובעות, עם ראש פתוח שמנסה להבין מה המצב ואיך ניתן לשפר אותו. את הקרדיט ניתן לתת בראש וראשונה למראיינים – ישי שריד ואפרת שפירא-רוזנברג ולבמאי-עורך נפתלי גליקסברג. על הרקע של שלושתם אפשר היה לכתוב מאמר נפרד, די אם אומר שגליקסברג היה חרדי עד שנות השלושים שלו, ישי שריד הוא בנו של יוסי שריד מנהיג מרצ, ואפרת שפירא-רוזנברג היא נכדתו של הרב גורן. אמון על דברי סוקרטס אדון בדיעות של המרויינים ולא באנשים עצמם והרשיתי לעצמי לצרף טיעונים שנשמעים בפורומים אחרים, אם כי העיקריים הופיעו בסרט. אעשה זאת בצורה של דיאלוג להמחשה דרמטית של הנושא.

**דיאלוג של חרשים?**

המראיין – האם את מרגישה ישראלית, פלשתינאית, ערביה ישראלית...?

המרואיינת – אקדים ואומר שאין לי כל בעיה עם היהודים על בסיס אישי. יש לי הרבה חברים יהודים, מעולם לא חשתי אפליה או גזענות, אני מאוד מצליחה בקריירה שלי. אך במישור הלאומי - אני פלסטינית החיה בישראל.

המראיין – מה מפריע לך להרגיש ישראלית – ההמנון?

המרואיינת – זו רק דוגמא אחת. איך אוכל להזדהות עם מדינה שבהמנון שלה "התקווה" נכתב "נפש יהודי הומיה"?

המראיין – ואם היו משנים את ההמנון ל- "אני ואתה נשנה את העולם"?

המרואיינת – זה לא רק ההמנון, גם הדגל עם המגן דוד לא נותן ביטוי לזהות הפלסטינית שלי ולא אוכל להכיר בו.

המראיין – ואם היו משנים את הדגל כמו שעשתה קנדה לדגל עם עץ זית במרכזו במקום מגן דוד?

המראויינת – זה לא יהיה מספיק כי מדינת ישראל מוגדרת כמדינה יהודית ודמוקרטית ואני פלסטינית.

המראיין – ואם ישנו את הגדרת המדינה כמו בארצות הברית למדינה של כל תושביה?

המרואיינת – איך אוכל להזדהות עם מדינה שכובשת את עמי מזה 51 שנים ולא נראה סוף לכיבוש?

המראיין – ואם יפתרו את בעית הכיבוש בשלום של אמיצים ויסוגו מכל השטחים לקווי 1948?

המרואיינת – לא אוכל להרגיש בבית עד שלא יאפשרו לאחיי לחזור למולדתם על פי החלטות האו"ם.

המראיין – ואם ישראל תכיר בזכות השיבה, תקבל לקרבה את כל הפליטים עם צאצאיהם, תחזיר להם את אדמותיהם ותפצה אותם על רכושם שהוחרם?

המרואיינת – זה לא יהיה מספיק, כל עוד יחיו פה מיליונים של יהודים שעלו ארצה מארצות אירופה וערב, כשרק אנחנו הפלשתינאים ישבנו פה מקדמת דנא, המקומות הקדושים הם רק של המוסלמים והמדינה היא שלנו.

המראיין – ומה לגבי הישראלים שחיו פה לפני קום המדינה?

המרואיינת – הם ורק הם יוכלו להישאר כמיעוט במדינה הפלסטינית. אך כל המיליונים האחרים יצטרכו לחזור לכור מחצבתם – לאירופה, לגרמניה, פולין, רוסיה, הונגריה, יוון, טורקיה, מצרים, עירק, תימן, סוריה והמגרב. הם כולם כובשים שאין להם כל זכות על הארץ הזאת שהיא ארץ פלסטין מקדמת דנא ושייכת רק לנו הפלסטינים.

**מסקנות**

זהו לא דיאלוג הזוי. בגדול – זה מה שנאמר, לרבות הסוף הקובע שאין מקום לכל מי שעלה לישראל אחרי 1948 וצאצאיהם. זה לא רק נאמר על ידי המרואיינת, זה נאמר גם על ידי רבים אחרים, זה נאמר על ידי מנהיג פלשתינאי בכיר בסרטו של יהורם גאון שאף איחל לנו שנלך כולנו לג'הנום. זה נכתב גם על ידי מחמוד דרוויש המשורר הלאומי הפלשתינאי. אבל, למען האמת הושמעו דיעות אחרות הרבה יותר מתונות התומכות בדו-קיום, אם כי לא ברור מי דיבר אמת למצלמה ומי העדיף לשמור את דעותיו לעצמו. אך הדיעות של המרואיינת, שהיא מאמנת, מנחה ומרצה חביבה שמאמינה בכל מה שאמרה, גרמה לישי שריד המצויין להגיד בשיחה עם אפרת כי דבריה הפוליטיים על חוסר הלגיטימציה של מדינת ישראל גרמו לו כבעל השקפות שמאליות (הוא כזכור הבן של יוסי שריד) זעזוע, ביחוד באומרה כי היהודים באו לישראל כי זרקו אותם מאירופה ולעולם לא יהיה ממש דו-קיום והשלמה.

המרואיינת כינתה את המצב "כיבוש על חשבון רצח עם". וישי שריד אומר לאפרת "זה אותי משגע הדבר הזה. את רואה בחורה ישראלית מודרנית מוצלחת מדברת עברית מצויינת ובסוף אתה שומע את הנרטיב הזה על רצח עם שלא היה ולא נברא. הייתה מלחמה קשה, שהם התחילו בה. זה דבר נורא מדכא ומיאש כי אתה אומר לאן אני יכול לקחת את הדבר הזה? פה יש איזשהו קיר חוסם שאותו אני לא יכול לעבור והוא הולך ומחריף עם השנים כמה שההשתלבות גדלה. הנרטיב ההסטורי שלהם הופך להיות יותר ויותר קיצוני." לדעתי, המרואיינת עברה שטיפת מוח בבית הספר או בחברה אך לא בבית. ההקצנה מקבלת רוח גבית מדבריו הקשים של דוד גרוסמן בערב יום הזיכרון שעליהם כתבתי שני מאמרים ארוכים ולא אוסיף, מההתבטאויות הפרובלמטיות של עמוס עוז ושל מנהיגי יונים כשולמית אלוני מנהיגת מרצ שגם להם הקדשתי מאמר ארוך, מההקצנה של מנהיגי הרשימה המשותפת ובראשם אחמד טיבי, מדבריהם של אימאמים ושייח ראד סלאח, מנהיג הפלג הצפוני של התנועה האיסלאמית, ועוד.

בעקרונות היסוד של הרשימה המשותפת מופיע העקרון הראשון הקובע כי: "הרשימה המשותפת נאבקת למען שלום צודק באזור המתבסס על החלטות האו"ם; סיום הכיבוש של כל השטחים שנכבשו בשנת 1967, פירוק כל ההתנחלויות וחומת ההפרדה הגזענית, שחרור האסירים הפוליטיים, הקמת מדינה פלסטינית עצמאית ריבונית בגבולות ה-4 ביוני 1967, שבירתה ירושלים המזרחית, ופתרון צודק לבעיית הפליטים הפלסטינים, שמבטיח את זכות השיבה לפי החלטת האו"ם 194." רשימה זאת שמאגדת את מרבית ערביי ישראל דוגלת בהחרבת ישראל כי אימוץ זכות השיבה במלואו כפי שהם דורשים יחזיר לפה חמישה מיליון פליטים ויהפוך את ישראל לסוריה, עירק, עזה, תימן או לבנון. מנהיגי הערבים שהם הצביעו עבורם בהמוניהם רוצים מחד שלום צודק המתבסס על החלטות האו"ם שכמעט כולן נגדנו, סיום "הכיבוש" (שאירע אחרי שמצרים, ירדן וסוריה רצו לכבוש את ישראל) - משמעו ויתור על הכותל, על ירושלים וחזרה לקווים שהזמינו את הערבים לנסות להרוס את המדינה. מה עוד שהחלטת 242 מדברת על נסיגה משטחים ולא מכל השטחים וכבר נסוגונו מסיני ועזה ובכך מילאנו אחרי ההחלטה לטעמנו. פירוק כל ההתנחלויות משמעו חזרה לישראל של למעלה מחצי מיליון מתישבים שנשלחו להתישבות על ידי ממשלות ישראל ומתן פיצויים של מאות מילירדי שקלים שיביאו לפשיטת רגל של המדינה אם לא למלחמת אחים.

חומת ההפרדה "הגזענית" קמה אחרי שערפאת הארכי-טרוריסט חתן פרס נובל, שאחמד טיבי היה היועץ שלו, שלח חוליות מרצחים לטבוח באלף אזרחים. שחרור האסירים הפוליטיים משמעו שחרור כל הטרוריסטים שטבחו בנו אלפי קורבנות על מנת שיחדשו את ההרג כפי שקרה בכל פעם ששחררנו מחבלים, לרבות אחר עסקת שליט. הקמת מדינה פלסטינית ריבונית כלומר לא מפורזת משמעו הפיכתה לבסיס לטרור בדיוק כפי שקרה בעזה אחרי שנסוגונו בגלל יוזמה יונית של "התנתקות", שמשם שולחים טילים, עפיפונים ומנהרות, שתהפוך מיד למדינת חמאס כפי שקרה בעזה אם לא גרוע מזה אם בכלל יתקיימו בחירות שלא מתקיימות לא ברשות ולא בעזה. בירת המדינה הפלסטינית, ירושלים משמעותה חציית ירושלים בגדרות כפי שהיה עד 1967 ומשם ירו עלינו הירדנים פגזים. פתרון צודק לבעית הפליטים - יודגש כי רק שלושים אלף עוד חיים, כל השאר לא מוגדרים כפליטים כי הם מעולם לא היו פה - ייתכן אך ורק על ידי ישובם במקומות שבהם הם נמצאים אחרי שקיבלו תקציבים של מילירדים שזרמו לכיסי ההנהגה הפלשתינאית המושחתת ולרכישת נשק וחפירת מנהרות במקום לפתור את בעית הפליטים.

אסור להיתפס לסטיגמות והכללות, אבל אני מתרשם שיש מגמה של הקצנה בהתבטאויות הן בקרב היונים והן בקרב מנהיגי ערביי ישראל וחלק ניכר מהערבים. זאת אולי על רקע ההתפכחות של מרבית העם מחזיוניות השווא היוניים בארץ ובעולם - מברית שלום, עבור דרך הפציפיזם באירופה ערב מלחמת העולם השניה שאיפשר לנאציזם לכבוש כמעט את כל אירופה בלי התנגדות של ממש עד שבא צ'רצ'יל הנץ והפך את היוצרות, פיק הברכיים ערב ההכרזה על המדינה עד שבן גוריון הנץ הכריע את הכף בשנת 1948, אך גם כמה שנים מאוחר יותר כאשר שב משדה בוקר על מנת למנוע ויתור על הנגב בשביל לאפשר את צירוף מצרים וירדן לנאט"ו, בשנת 1967 כאשר הקו הנחרץ של בגין, דיין ואלון הניצים הכריע את הספקנות של אשכול, וכמובן עד אוסלו – שיא בשיפוט מוטעה שאיפשר להחזיר את גדולי המרצחים ללב המדינה, משם היה להם קל יותר בהמשך לרצוח אלף אזרחים באינתפיאדה השניה, אחרי שערפאת סירב להצעות ברק איש השמאל שרצה להחזיר כמעט את כל השטחים תמורת חזיונות שווא של שלום. ככל שהעם החכם והנבון שלנו הולך ומתפכח כך הולכים ומקצינים כמה מהיונים הבודדים שנשארו בשובך שתומרקין פיסל כמצודה, שאליה אולי התכוון גרוסמן. ככל שהעם בוחר בקלפי מנהיגות שלא הולכת שולל אחרי סיסמאות פשטניות של שתי מדינות לשני עמים כך הולכת ומקצינה הנהגת הפלשתינאים ברשות ובחמאס, הנהגת ערביי ישראל, מה עוד שהם מתוסכלים מכך שרוב עמם משני צידי הקו הירוק מאמינים בדו-קיום.

במקביל, יש התבטאויות מפוכחות כאלה של ישי שריד, איש שמאל מובהק ובנו של מנהיג מרצ, של יהושע סובול (הפלשתינאית), ויש אפילו כמה שהתפכחו מתהליך אוסלו ורואים בו טעות שנבעה מתמימות ואידאה פיקס שאש"ף חדל מדרך הטרור כשבפועל הם רק התכוונו לקנות אחיזה בפלסטין ולהנהיג משם את האינתיפאדה השניה. עדיין רוב היונים דוגלים באותן המנטרות ולא מוכנים לסטות משורת המקהלה, קול העיתון, ומדין התנועה ואוי לו לסורר המשמיע קול יחודי לפיו לא רק היהודים אשמים, כי גם הערבים אשמים במה שקרה להם. כמו שיש הקצנה בציבור החרדי יש גם הקצנה במחנה היונים, כאשר הכתבים של העיתון שלהם חושבים שההמנון התקווה הוא השיר הכי שנוא עליהם, דווקא התקווה השיר הכי לא לוחמני שקיים, לא כמו המרסייז ובוודאי לא כמו ההמנון הגרמני ברפובליקת ווימאר. השיר אותו שרו העולים לישראל, הנספים בשואה, למה? בגלל המילים "נפש יהודי הומיה", אוי לבושה, כי זה מעליב את הערבים. מה יכול להעליב את הערבים שההמנון של המדינה היהודית מדבר על נפש יהודי הומיה? אך גם מעליב את המוסלמים בבריטניה שמלמדים על השואה, אולי בגלל שרבים מהם מתכחשים לה.

ואילו סתו שפיר, אחת המנהיגות של המחנה הציוני שהצבעתי עבורה בכלל עשתה הסבה להמנון התקווה וקבעה שהתקווה היא דווקא לצדק חברתי בניגוד לשחיתות הבית היהודי שהעבירו תקציבים להתנחלויות. נו מילא, הזיכרון שלה קצר והיא שכחה את חטאי מפא"י קודמתה של תנועת העבודה שדאגה להעביר תקציבים בכמויות גדולות בהרבה לקיבוצים ולהסתדרות. על פי הספר של אשר שכטר על תנועת המחאה היא התנגדה לשיר את ההמנון בסוף העצרת כי "הייתה לי בעיה עם התקווה. לא כל אזרחי המדינה יהודים". דווקא שרון שחף מחד"ש הייתה בצד של ההמנון הלאומי ואמרה שסתיו החלה לבכות אל נוכח התעקשות הסטודנטים לשיר את ההמנון בגלל "שזה שיר גזעני". אם כך, לא פלא כששומעים את הנרטיב של כמה מהערבים בסרט, של המנהיגים שלהם. אם ציונים טוענים שההמנון שלהם גזעני, אם גרוסמן אומר שאנו חיים במצודה ולא בבית, אם עוז טוען שהויכוח עם הפלשתינאים הוא על נדל"ן ולא סכסוך דתי (מה עם הטבח שהם מבצעים בגלל שאל אקצה בסכנה, המחבלים המתאבדים כשפיהם אלהו אכבר, והקביעה של ראאד סלאח שהיהודים קופים?). אך כל החנדלאך של כמה מהיונים כלפי הקיצונים בקרב ערביי ישראל והפלשתינאים כשהם מנסים להבין אותם ולהצדיק את מאבקם לא יעזור – כי "ישראל היא כובשת ומבצעת רצח עם, מדינת אפרטהייד, רוצחת תינוקות ויש לגרש את כל העולים" לדעת רבים מהערבים.

כל רטוריקת השלום של ערפאת ואבו מאזן היא רק תיאורית שלבים שנועדה להביא אותנו לטבוע בים התיכון, עם זריית חול בעיניים של ביטול האמנה הפלשתינאית – CADUC או מבוטל באנגלית אך לא בערבית, עם גבולות 1967, 1948, 1947 או 1917. שום דבר לא יעזור. כאשר נסוגים מרצועת עזה מקבלים אלפי טילים, צעדות השיבה ועפיפוני נפץ. ומפריחים שקרים על מצור שנועד להרעיב את הפלשתינאים, כאשר רצועת עזה הגדרתית לא יכולה להיות במצור כי יש לה גבול עם מצרים, אך אף אחד לא בא בטענות למצרים. כאשר כשהיה גבול פתוח הם השתמשו בו להבריח נשק, חומרי בניה למנהרות, רק לא לבנות מדינה משגשגת, כמו סינגפור, שחיה בשלום עם ישראל. גם אם תקום מדינה פלשתינאית בגבולות 1967 וניסוג מכל השטחים לרבות הכותל הם לא יסתפקו בכך כי ירצו את זכות השיבה, אין בסיס כלכלי למדינה כזאת, כי הסכסוך הוא דתי ולא מדיני, כי הם רוצים את כל פלסטין.

**המלצות**

התמונה היא ברורה לגבי הסכסוך עם הפלשתינאים מעבר לקו הירוק ושום אוסלו או חזון שתי מדינות לשני עמים לא יצליח לטשטש זאת, כאשר לפלשתינאים יש 4 מדינות והם אינם רוצים שתהיה אפילו מדינה יהודית אחת. על כך הרחבתי את הדיבור בכתביי ולא אחזור עליהם. התמונה הרבה פחות ברורה לגבי דילמת הזהות של ערביי ישראל. אני מאמין כי רוב רובם של הערבים בישראל רוצים באינטגרציה מלאה במדינה, לא כי זאת משאת נפשם אך בגלל שהם למדו להכיר אותנו ויודעים שאנחנו פה בשביל להישאר לנצח והם יכולים להסתגל למצב או להגר, בהנחה שרוב רובם גם לא ירצו ללכת בדרך הטרור. על ישראל לוודא שלא תהיה אפליה כלפי הערבים – לא בתקציבים ולא במדיניות והם צריכים להיות אזרחים שווי זכויות במלוא מובן המילה. יש לבער תופעות של גזענות, יש להנהיג לימודים של עברית, אנגלית וערבית בכל בתי הספר כך שכל בוגר תיכון ישלוט בהן ברמה של שפת אם.

יש ללמד ולכבד את המורשת הערבית כפי שעליהם לכבד את המורשת היהודית. עלינו להגיע לכך שתוך עשור שיעור הערבים בתעסוקה במשרדי הממשלה ובחברות, באוניברסיטאות, בעשירונים עליונים, באיכות החינוך ובכל המישורים יהיה לפחות כמו שיעורם באוכלוסיה. וכמובן, על הערבים לשלם מיסים כמו כולם, לרבות ארנונה. יש לאכוף את תשלום המיסים בעיריות ובמועצות המקומיות על מנת שיהיו משאבים לפיתוחן. יש לאכוף את חוקי הבניה וכמובן לתת אישורי בניה כמו ליהודים, יש לאכוף חוק וסדר ולשים קץ לאלימות בחברה ובמשפחה הערבית.

יש לחייב כל ערבי – גבר ואישה – לשרת 3 שנים בצה"ל או בשירות לאומי מגיל 18, יש להעניק לימודים בחינם רק בבתי ספר חילונים ובעברית כמו בצרפת. רק כך ניתן יהיה לבצע אינטגרציה מלאה של הערבים בחברה ובכלכלת ישראל עם מתן אותם התנאים כמו ליהודים. יש לאסור קיום מפלגות על בסיס דתי או לאומי. יש לבדוק אם בקונטקסט הזה יש מקום לקיום מפלגה כרשימה המשותפת שרוצה דה פקטו לחסל את ישראל כפי שהוסבר לעיל מה עוד שהיא רוצה להחזיר את ירושלים המזרחית ורמת הגולן שהן שטח ריבוני של מדינת ישראל ותומכת בזכות השיבה. יש להכיר רק בנישואים אזרחיים מגיל 21 על מנת לעודד תעסוקת נשים שלא יהיו מטופלות בילדים מגיל צעיר. יש לתת קצבאות לילדים רק לארבעה ילדים על מנת לבער את העוני במשפחות מרובות ילדים ולעודד משפחות עם יכולת קיום כלכלית. לגבי דילמת הזהות – יש לקבוע שישראל היא מדינת הלאום היהודי וכל תושביה.

ניתן להוסיף להמנון התקווה עוד בית שיבטא את אהבת הארץ, ניתן להוסיף לדגל בנוסף למגן דוד גם עץ זית שיבטא את השורשיות של התושבים. כל אלה כמובן מחוות שלא יסתרו את העובדה שישראל היא קודם כל מדינת העם היהודי, המדינה היחידה בעולם, להבדיל מעשרים מדינות ערב, שחוק השבות ישאר ללא שינוי ולא תתאפשר זכות שיבה אפילו לפליט אחד. כמובן שהמחוות האלה יבואו כחלק ממדיניות כוללת שתבטיח את נאמנות הערבים למדינה ואין לבצע מחוות חלקיות. ומעל לכל – הידיעה שאם ישראל היא מדינה משגשגת זה קודם כל בגלל שבנו אותה יהודים בשיתוף עם ערבים, אך אם פלסטין הייתה נשארת ערבית היא הייתה מסוכסכת כמו סוריה, לבנון, אלג'יר, עירק, ליברלית כסעודיה, עשירה כמו מצרים, אתית כמו במשטרים המושחתים של החמאס בעזה והרשות הפלשתינאית. במסגרת כללי משחק אלה, כשהערבים ינטשו את רטוריקת הדה לגיטימציה של ישראל, יש מקום לאינטגרציה מלאה ושוות זכויות של הערבים בישראל, כי הם בשר מבשרנו במדינה של כוווו-לנו, החפצת חיים.